El no haver un perfil establert ni per a les receptores ni per als productors d'assetjament sexual o per raó de sexe, el paper de les masculinitats malenteses en l'existència del problema, les circumstàncies agreujadores o aquest rerefons de les relacions de poder, van ser part dels temes que van sortir el dia 8 de novembre a la jornada Setge a l'Assetjament.
S'il·lumina el senyal que marca l'arribada de l'ascensor.
Esperen uns segons per cedir el pas però qui l'acompanyarà a l'ascensor són tot homes i li cedeixen a ella.
Camina endins i sent que l'estan mirant, el mirall de la paret li ho confirma.
Es posa d'esquena al mirall per mirar endavant cap a ells, amb l'esquena tocant el vidre.
Les portes es tanquen, però es tornen a obrir.
Entra una altra dona, els homes li fan lloc per col·locar-la al centre.
Només serà un minut, es repeteixen les dues.
S'obren les portes i la dona que ha arribat tard surt i ella, des del fondo de l'ascensor, sap cap a on viren els ulls.
Mentrestant, un parell de cases més enllà, una dona despara la taula de l'esmorzar de la família per qui treballa.
Asseu correctament a l'home gran a la cadira, com li han ensenyat que es cuiden les persones que necessiten cures i les que cuiden, per no fer-se malbé l'esquena.
Es gira per engegar la televisió i nota una mà a la cintura.
Algun dia ens casarem, sent que li diuen.
Algun dia ens casarem i així no estaràs tan sola li repeteix amb la mà de nou a la seva pell.
Un dia més a l'oficina, entra al despatx que ocupa com a cap del departament de la seva empresa.
No tanca mai les portes per tot allò de la proximitat amb la resta de persones treballadores i la transparència i el foment de la confiança que li van ensenyar al curs d'alta direcció.
Penja l'abric al penjador i veu que l'observen.
Necessites alguna cosa?, diu i li torna un no com a resposta.
Després sortirà a fer un cafè abans d'una reunió i baixarà les escales per moure les cames i ell la perseguirà.
Ella, tot i la jerarquia professional respecte a ell, se sentirà petita i anirà amb presses.
Migrades, no migrades, joves, racialitzades, directives, cuidadores, heterosexuals, cap d'aquests elements les exempt de patir assetjament a la seva feina.
Només el fet de ser dones, les converteix en receptores d'actituds d'assetjament sexual o per raó de sexe.
Aquests tres testimonis que tot i ser ficticis no deixen de ser habituals, podrien ser tres de les més de 20.000 dones que pateixen assetjament sexual i per raó de sexe cada any, a Catalunya.
Els assetjadors tampoc tenen un perfil clar.
No responen ni a ètnia, ni a classe social ni a edat.
Però comparteixen dos elements clau que els homogeneïtza: el fet de ser homes i una masculinitat tòxica.
Les violències i l'assetjament existeixen per l'impuls de forces que operen en l'àmbit laboral, perquè també ho fan en la societat en general.
Són fruit de les relacions de poder, les normes de gènere, les normes culturals i socials que imperen, encara en l'actualitat.
La manifestació de la violència i l'assetjament en el món del treball reflexa la violència en el conjunt de la societat.
Tot i així, hi ha circumstàncies i factors que poden facilitar l'actuació de les persones assetjadores, com treballar en contacte amb el públic, treballar en una situació on no es té l'empara legislativa laboral, el treball en llars privades o espais íntims o una situació econòmica vulnerable.
El no haver un perfil establert ni per a les receptores ni per als productors d'assetjament sexual o per raó de sexe, el paper de les masculinitats malenteses en l'existència del problema, les circumstàncies agreujadores o aquest rerefons de les relacions de poder, van ser part dels temes que van sortir el dia 8 de novembre a la jornada Setge a l'Assetjament, que tal i com el títol pretenia, va permetre conèixer les experiències i expertesa de persones clau, tant en els àmbits institucionals com en el de les persones víctimes.
Així, les diferents taules van permetre enfocar i posar un setge al problema, alhora que va conscienciar en la difusió del perfil de la persona assetjadora.
Totes les persones que van participar en les ponències van incidir-hi: els més de 2300 assetjadors no tenen fesomia clara més enllà de la masculinitat tòxica.